CELEX: C2005/171/47
Language: sk
Date: 2005-07-09 00:00:00
Title: Vec T-168/05: Žaloba podaná 25. apríla 2005: Arkema proti Komisii Európskych spoločenstiev

9.7.2005   
            
            
               SK
            
            
               Úradný vestník Európskej únie
            
            
               C 171/28
            
         Žaloba podaná 25. apríla 2005: Arkema proti Komisii Európskych spoločenstiev
   (Vec T-168/05)
   (2005/C 171/47)
   Jazyk konania: francúzština
   Arkema, so sídlom v Paríži, v zastúpení: Michel Debroux, advokát, ktorý si zvolil adresu na doručovanie v Luxemburgu, podala 25. apríla 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobkyňa navrhuje, aby Súd prvého stupňa:
   
               —
            
            
               zrušil články 1 písm. d), 2 písm. c) a 4 ods. 9 rozhodnutia Komisie C(2004) 4876 v konečnom znení z 19. januára 2005 v rozsahu, v akom sa týka Elf Aquitaine a jej uloženej pokuty z dôvodu právnych nedostatkov a porušenia podstatných formálnych náležitostí a v tejto súvislosti zmenil článok 2 písm. c) a d) rozhodnutia v časti, v ktorej je Arkeme uložená neprimeraná pokuta, a aby stanovil nižšiu čiastku,
            
         
               —
            
            
               eventuálne zmenil článok 2 písm. c) a d) rozhodnutia v časti, v ktorej je Arkeme a Elf Aquitaine uložená neprimeraná pokuta a stanovil nižšiu čiastku,
            
         
               —
            
            
               v každom prípade zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Napadnutým rozhodnutím Komisia uložila jednak žalobkyni a jej materskej spoločnosti Elf Aquitaine SA „ručiacim spoločne a nerozdielne“ a jednak samotnej žalobkyni pokutu 45 miliónov eur a respektíve 13,5 miliónov eur z dôvodu uzavretia dohody s ďalšími desiatimi podnikmi v oblasti kyseliny monochlóroctovej.
   Na podporu svojej žaloby žalobkyňa po prvé uvádza, že po prvé Komisia sa dopustila viacerých právnych chýb, keď obvinila z konaní žalobkyňu, pričom vecnú stránku a kvalifikovanie Elf Aquitaine nepopiera. Komisia nesprávne vykladala pravidlá týkajúce sa zodpovednosti materskej spoločnosti za konania dcérskej spoločnosti tým, že de facto stanovila nevyvrátiteľnú domnienku zodpovednosti vyvodenú z väčšinového vlastníctva kapitálu dcérskej spoločnosti a tým, že nedokázala, akou mierou sa materská spoločnosť podieľala na konaniach, ktoré sa jej kladú za vinu. Podľa žalobkyne táto nevyvrátiteľná domnienka porušuje zásadu právnej a obchodnej nezávislosti dcérskej spoločnosti, zásadu osobnej zodpovednosti v oblasti porušenia práva hospodárskej súťaže a zásadu zákazu diskriminácie podnikov na základe ich právnej organizácie. Navyše žalobkyňa tvrdí, že Komisia nedodržala podstatné formálne náležitosti v rozsahu, v akom vôbec neodôvodnila uplatnenie nevyvrátiteľnej domnienky.
   Po druhé žalobkyňa uvádza, že pokuta, ktorá jej bola uložená, je neprimeraná, neúmerná a diskriminačná. Na podporu tohto tvrdenia sa odvoláva na porušenie zásady proporcionality pri stanovení základnej čiastky pokuty, pri stanovení kritéria dostatočne odstrašujúceho účinku pokuty a stanovení kumulačného kritéria vo vzťahu k dĺžke trvania protiprávneho konania.
   Podporne žalobkyňa tvrdí, že v prípade, ak by Elf Aquitaine nebola zbavená obvinenia, zostali by relevantné dôvody týkajúce sa porušenia zásady proporcionality. Žalobkyňa sa okrem toho odvoláva na skutočnosť, že Komisia vo svojom spôsobe výpočtu dvakrát zohľadnila obrat Arkemy, čím jej uložila dvojnásobnú sankciu za ten istý skutok.